การประกอบธุรกิจของแต่ละสายการผลิต

(1) ลักษณะผลิตภัณฑ์หรือบริการ 

บริษัทประกอบธุรกิจให้บริการบำบัดและกำจัดของเสียให้แก่โรงงานอุตสาหกรรมโดยจำแนกตามประเภทและลักษณะการให้บริการ
ดังนี้

(1) ระบบฝังกลบตรง (Direct Landfill)
    เป็นระบบที่ใช้ในการกำจัดกากของเสียประเภทที่ไม่เป็นอันตราย (Non-Hazardous Waste)
    โดยนำกากของเสียที่ไม่เป็นอันตรายไปฝังกลบในหลุมฝังกลบ (Secure Landfill)
    โดยตรงไม่ต้องผ่านกระบวนการปรับเสถียร
    ในการก่อสร้างหลุมฝังกลบบริษัทได้นำเทคโนโลยีที่ใช้สำหรับการฝังกลบกากของเสียอันตราย
    โดยออกแบบให้เป็นหลุมฝังกลบแบบนิรภัย (Secure Landfill)
    ซึ่งสามารถป้องกันมิให้น้ำและกากของเสียที่อยู่ภายในหลุมฝังกลบซึมออกไปสู่ภายนอกได้ซึ่งแตกต่างจากหลุมฝังกลบขยะมูลฝอยทั่วไป
    โดยพื้นของหลุมฝังกลบจะถูกบดอัดด้วยดินเหนียวจนกระทั่งมีอัตราการซึมผ่านของน้ำเท่ากับ
    1x10⁻⁷ และปูด้วยวัสดุกันซึมประเภทต่างๆ รวมทั้งหมด 8 ชั้น
    ก่อนที่จะนำกากของเสียเข้าไปฝังกลบและเมื่อฝังกลบเต็มพื้นที่แล้วจะทำการปิดหลุมด้วยวัสดุเช่นเดียวกัน
    พร้อมทั้งปลูกพืชคลุมดินเพื่อให้มีภูมิทัศน์ที่สวยงาม

(2) ระบบการปรับเสถียรและฝังกลบ (Stabilization and Landfill)
    เป็นระบบการกำจัดกากของเสียประเภทที่เป็นอันตราย (Hazardous Waste)
    โดยนำกากของเสียที่เป็นอันตรายไปทำการปรับเสถียร (Stabilization)
    เพื่อลดความเป็นพิษด้วยวิธีปรับสภาพความเป็นกรดด่างของกากของเสียให้มีค่าเป็นกลาง
    และทำให้เป็นของแข็ง
    (Solidification)โดยผสมกับปูนซีเมนต์เพื่อห่อหุ้มกากของเสียป้องกันการชะล้าง
    จากนั้นจึงนำไปฝังกลบในหลุมฝังกลบ

(3) ระบบผสมกากเชื้อเพลิง (Fuels Blending)
เป็นการนำกากของเสียที่มีค่าความร้อนนำไปผสมเป็นกากเชื้อเพลิงซึ่งสามารถนำไปกำจัดโดยวิธีการเผาในเตาเผาปูนซีเมนต์โดยไม่ก่อให้เกิดอันตรายต่อ
สิ่งแวดล้อม หรือนำไปใช้เป็นพลังงานทดแทนในเตาเผาปูนซีเมนต์

(4) ระบบการบำบัดน้ำเสีย (Waste Water Treatment)
เป็นการบำบัดน้ำเสียหรือกากตะกอนที่เป็นของเหลวที่เกิดจากโรงงานอุตสาหกรรมด้วยวิธีทางเคมี-ฟิสิกส์
หลังจากที่น้ำเสียได้ผ่านกระบวนการบำบัดเรียบร้อยแล้วจะทำการตรวจสอบคุณภาพของน้ำจนกว่าจะได้เกณฑ์มาตรฐานตามที่ราชการกำหนด
ส่วนกากตะกอนที่เกิดจากการบำบัดจะถูกนำไปปรับเสถียรและฝังกลบในหลุมฝังกลบที่ศูนย์วิจัยและพัฒนาเพื่อการอนุรักษ์สิ่งแวดล้อม
จังหวัดราชบุรี ระบบบำบัดน้ำเสียนี้ให้บริการเฉพาะที่ศูนย์แสมดำ

(5) ระบบการขนส่ง (Transportation)
    เป็นการให้บริการรับกากของเสียจากโรงงานของลูกค้าไปยังศูนย์กำจัดกากอุตสาหกรรม
    โดยใช้ยานพาหนะตามประเภทของกากของเสีย เช่นรถบรรทุก Tanker
    ใช้สำหรับบรรทุกกากของเสียที่เป็นน้ำหรือของเหลว รถบรรทุกที่ใช้สำหรับบรรทุกกล่องประเภท
    Lugger หรือ Roll-off ซึ่งสามารถยกขึ้นลงได้เพื่อความสะดวกในการขนถ่าย
    และรถบรรทุกประเภท Drum Van หรือ Drum Trailer
    ให้สำหรับบรรทุกกากของเสียที่บรรจุในถังขนาด 200 ลิตร (Drum) และรถบรรทุกสารเคมี
    ใช้สำหรับขนส่งกากสารเคมีโดยเฉพาะ เป็นต้น

นอกจากนี้
บริษัทยังให้บริการตรวจวิเคราะห์คุณสมบัติของกากของเสียโดยเก็บตัวอย่างกากของเสียจากโรงงานของลูกค้ามาทำการตรวจวิเคราะห์ในห้องปฏิบัติการวิจัยเพื่อหาคุณสมบัติและวิธีการกำจัดก่อนการให้บริการ
ซึ่งบริษัทมีห้องปฏิบัติการวิจัยที่ขึ้นทะเบียนกับกรมโรงงานอุตสาหกรรมอย่างถูกต้องตามกฎหมาย
โดยบริษัทมีศูนย์บริการกำจัดกากของเสีย 2 แห่งได้แก่

(1) ศูนย์มาบตาพุด มีลักษณะการให้บริการประกอบด้วยระบบฝังกลบ
    ระบบการปรับเสถียรและฝังกลบ ระบบผสมกากเชื้อเพลิงและการขนส่ง

(2) ศูนย์แสมดำและราชบุรี มีลักษณะการให้บริการ ประกอบด้วยระบบฝังกลบ
    ระบบการปรับเสถียรและฝังกลบ ระบบการบำบัดน้ำเสียและการขนส่ง

อนึ่ง ปัจจัยสำคัญของการดำเนินธุรกิจของบริษัท ได้แก่
พื้นที่หลุมฝังกลบซึ่งปัจจุบันพื้นที่หลุมฝังกลบที่ศูนย์มาบตาพุดใกล้ที่จะเต็มโดยสามารถใช้งานได้อีกไม่เกิน
1 ปี บริษัทจึงได้จัดหาที่ดินเพิ่มเติมโดยเมื่อวันที่ 5 มีนาคม 2544
บริษัทได้ทำสัญญาเช่าที่ดินในนิคมอุตสาหกรรมมาบตาพุด แปลงเลขที่ S7 – S14
กับการนิคมอุตสาหกรรมแห่งประเทศไทย (กนอ.) มีเนื้อที่ประมาณ 86 ไร่ 1 งาน 87.10
ตารางวา มีกำหนดระยะเวลาเช่า 30 ปี สามารถรองรับกากของเสียได้ประมาณ 1 ล้านตัน
และคาดว่าจะสามารถใช้งานได้ประมาณ 6-12 ปี
ทั้งนี้บริษัทต้องปฏิบัติตามหลักเกณฑ์และเงื่อนไขที่การนิคมอุตสาหกรรมกำหนดก่อนการเข้าใช้ที่ดินดังกล่าว
(รายละเอียดหลักเกณฑ์และเงื่อนไขได้กล่าวไว้แล้วในข้อ 1.1)

นอกจากนี้ ปัญหามวลชนเป็นอีกปัจจัยหนึ่งที่มีผลต่อการดำเนินธุรกิจ
เนื่องจากศูนย์มาบตาพุดตั้งอยู่ติดกับโรงพยาบาลมาบตาพุดและใกล้กับแหล่งชุมชน
ประกอบกับการที่บริษัทต้องรับกากของเสียที่มีกลิ่นจากโรงงานอุตสาหกรรมต่างๆ
ทำให้การกำจัดกากของเสียโดยเฉพาะในขั้นตอนการปรับเสถียรและการฝังกลบในบางครั้งอาจส่งกลิ่นรบกวนชุมชนในบริเวณใกล้เคียง
อย่างไรก็ดี บริษัทได้ดำเนินการปรับปรุงวิธีการปฏิบัติงานเพื่อลดผลกระทบดังกล่าว
โดยการปิดคลุมหลุมฝังกลบโดยรอบและจะเปิดเฉพาะบริเวณพื้นที่ที่ใช้ฝังกลบเท่านั้น
รวมทั้งฉีดพ่นน้ำยาดับกลิ่นในขณะทำการฝังกลบ
และปรับปรุงอาคารปรับเสถียรให้เป็นอาคารปิดและติดตั้งระบบกำจัดกลิ่นภายในอาคารเพื่อกำจัดกลิ่นก่อนที่ปล่อยออกสู่ภายนอก
นอกจากนี้
บริษัทได้ปฏิบัติตามข้อเสนอแนะของชุมชนโดยตรวจทิศทางของกระแสลมในกรณีที่มีกระแสลมพัดไปทางชุมชน
บริษัทจะหยุดการปรับเสถียรและฝังกลบชั่วคราวจนกว่ากระแสลมจะเปลี่ยนทิศทาง ทั้งนี้
เพื่อลดผลกระทบที่จะเกิดแก่ชุมชนรวมถึงทำให้ชุมชนมีความมั่นใจในการทำงานของบริษัทมากขึ้น
ซึ่งมาตรการดังกล่าวทำให้ต้นทุนบริการของบริษัทเพิ่มขึ้นและทำให้ระยะเวลาการปฏิบัติงานลดน้อยลง

 (2) การตลาดและภาวะการแข่งขัน

ในปี 2543 ที่ผ่านมาบริษัทได้ให้บริการกำจัดกากของเสียรวมทั้งสิ้นประมาณ 211,096
ตันโดยมีส่วนแบ่งตลาดประมาณร้อยละ 10
เปรียบเทียบกับปริมาณกากของเสียรวมทั้งประเทศประมาณ 2 ล้านตัน

ศูนย์มาบตาพุดได้ให้บริการกำจัดกากของเสียจำนวน 77,382 ตัน คิดเป็นสัดส่วนร้อยละ 37 และ
ศูนย์แสมดำจำนวน 133,714 ตัน คิดเป็นสัดส่วนร้อยละ 63
โดยให้บริการแก่โรงงานอุตสาหกรรมต่างๆ ครอบคลุมทั่วทุกภูมิภาคของประเทศ

ในด้านการตลาด บริษัทมีนโยบายโดยมุ่งเน้นในด้านความโปร่งใสของการให้บริการ
โดยลูกค้าสามารถตรวจสอบขั้นตอนการกำจัดกากของเสียนับตั้งแต่การรับกากของเสียจากโรงงานของลูกค้าไปจนกระทั่งเสร็จสิ้นกระบวนการเพื่อให้ลูกค้าเกิดความมั่นใจว่ากากของเสียได้ถูกนำไปกำจัดอย่างถูกต้องและไม่ก่อให้เกิดผลกระทบต่อสิ่งแวดล้อม
ในการกำหนดราคาบริษัทมีนโยบายกำหนดราคาแบบ Cost Plus
ยกเว้นการกำหนดราคาให้บริการของศูนย์แสมดำซึ่งอยู่ภายใต้การควบคุมของกรมโรงงานอุตสาหกรรมตามสัญญาเช่าและใช้สิทธิในการดำเนินงานศูนย์แสมดำ

ในด้านการให้บริการบริษัทได้จัดให้มีเจ้าหน้าที่เทคนิคการขายที่มีความเชี่ยวชาญในอุตสาหกรรมประเภทต่างๆ
เพื่อติดต่อกับลูกค้ากลุ่มเป้าหมายโดยตรงและให้คำปรึกษาเกี่ยวกับวิธีการบำบัดและกำจัดกากของเสีย
รวมทั้งการจัดเก็บและคัดแยกกากของเสียที่เกิดจากกระบวนการผลิตของลูกค้าก่อนที่ส่งให้บริษัทซึ่งจะช่วยให้ลูกค้าสามารถประหยัดค่าใช้จ่ายในการกำจัดกากของเสีย
รวมทั้งมีเจ้าหน้าที่ลูกค้าสัมพันธ์
เพื่อติดต่อประสานและอำนวยความสะดวกให้แก่ลูกค้าในทุกขั้นตอนของการให้บริการ

ปัจจุบันภาวะการแข่งขันในตลาดการให้บริการกำจัดกากของเสียจากอุตสาหกรรมยังมีไม่มาก
เนื่องจากมีผู้ประกอบการเพียงไม่กี่รายซึ่งส่วนใหญ่เป็นการให้บริการกำจัดกากของเสียที่ไม่เป็นอันตราย
(Non-Hazardous Waste) และของเสียจากชุมชน (Municipal Waste)
รวมทั้งบริษัทที่รับซื้อกากของเสียบางประเภทเพื่อนำกลับไปใช้ใหม่ (Recycle)
ในขณะที่บริษัทเป็นผู้ให้บริการรายใหญ่ที่ให้บริการกำจัดกากของเสียทั้งที่เป็นอันตราย (Hazardous
Waste) และที่ไม่เป็นอันตราย (Non-Hazardous Waste) อีกทั้งยังได้รับการสนับสนุนจากภาครัฐ
นอกจากนี้ ปริมาณกากของเสียยังมีอีกเป็นจำนวนมากโดยบริษัทมีส่วนแบ่งตลาดเพียงร้อยละ 10
ของปริมาณกากของเสียทั้งหมด บริษัทจึงมีโอกาสที่จะขยายตลาดได้อีกมาก

การจัดหาผลิตภัณฑ์หรือบริการ

(ก) ในการให้บริการกำจัดกากของเสียจากอุตสาหกรรม นอกเหนือจากที่ดินที่ใช้เป็นหลุมฝังกลบ
บริษัทใช้วัตถุดิบภายในประเทศทั้งหมด โดยวัตถุดิบที่สำคัญ อาทิเช่น ปูนซีเมนต์ปอร์ตแลนด์ ปูนขาว
และโซเดียมซัลไฟต์ เพื่อใช้ในกระบวนการปรับเสถียร
รวมทั้งก๊าซไนโตรเจนที่ใช้ในกระบวนการผสมกากเชื้อเพลิง นอกจากนี้
บริษัทยังได้เข้าร่วมในโครงการรวมใจประสานจัดการน้ำมันหล่อลื่นใช้แล้วในการรับซื้อน้ำมันหล่อลื่นใช้แล้วจากสถานีบริการน้ำมันและศูนย์บริการต่างๆ
เพื่อนำไปกำจัดโดยวิธีการนำไปผสมเป็นกากเชื้อเพลิง นอกจากนี้
บริษัทยังได้รับการสนับสนุนและความช่วยเหลือทางด้านเทคโนโลยีจากบริษัทในกลุ่ม Waste
Management International (WMI) ตามสัญญาให้ความช่วยเหลือทางเทคนิค

(ข)
เนื่องจากลักษณะการประกอบธุรกิจของบริษัทเป็นผู้ให้บริการกำจัดกากของเสียและวัสดุเหลือใช้จากอุตสาหกรรม
ดังนั้น บริษัทจึงมีระบบการบำบัดและกำจัดกากของเสียที่ได้มาตรฐานและถูกต้องตามหลักวิชาการ
อย่างไรก็ดี
เนื่องจากกากของเสียจากโรงงานอุตสาหกรรมบางประเภทเป็นกากของเสียที่มีกลิ่นรุนแรงซึ่งส่งผลกระทบต่อชุนชนในบริเวณใกล้เคียง
บริษัทได้ปรับปรุงวิธีการปฏิบัติงานเพื่อลดผลกระทบดังกล่าว
เช่นการตรวจวัดทิศทางลมก่อนที่จะนำกากของเสียไปฝังกลบ ในกรณีที่มีลมพัดไปทาง
ชุมชนบริษัทจะหยุดการปฏิบัติงานจนกว่ากระแสลมจะเปลี่ยนทิศทาง
หรือการใช้สารเคมีดับกลิ่นในระหว่างการฝังกลบ
รวมทั้งการปรับปรุงประสิทธิภาพระบบการกำจัดกลิ่นภายในอาคารปรับเสถียรที่ศูนย์มาบตาพุด
โดยติดตั้งระบบกำจัดกลิ่น (Wet Scrubber) เพื่อดูดและฟอกกลิ่นก่อนที่จะปล่อยออกจากอาคาร